C 214/130
ET
Euroopa Liidu Teataja
16.6.2023
Neljapäev, 19. jaanuar 2023
52. väljendab heameelt selle üle, et EIP keskendub digiteerimisstrateegiale ning infoturbe riskijuhtimisele ja küberjulgeolekule, ning selle üle, et 2021. aasta mais võeti vastu EIP grupi digiambitsiooni strateegia; tuletab meelde, et küberründed võivad põhjustada operatsiooni-, maine- ja õiguslikke riske; ootab, et EIP võtaks vastu konkreetsete tulemuste ja selgete näitajatega tegevuskava, mis hõlmab nii kaitset küberrünnete eest kui ka nendest taastumist, ning edendaks töötajate seas tugevat küberjulgeolekukultuuri;
53. märgib, et EIP, komisjon ja kontrollikoda uuendasid kolmepoolset lepingut 11. novembril 2021. aastal; peab kahetsusväärseks asjaolu, et läbivaadatud leping ei paku Euroopa Parlamendi nõutud kõikehõlmavat lahendust; väljendab siiski heameelt selle üle, et uus leping võimaldab paremat juurdepääsu auditeeritud EIP dokumentidele ja nende paremat ühtlustamist; kordab, et eelduseks on kontrollikoja täielik juurdepääs kogu teabele seoses EIP tehingutega, mis on ette nähtud üksnes ELi poliitika rakendamiseks;
54. märgib, et 2021. aastal registreeriti EIP kaebuste lahendamise mehhanismis 64 uut juhtumit (võrreldes 77 juhtumiga 2020. aastal), menetleti 107 juhtumit (võrreldes 137 juhtumiga 2020. aastal) ja lõpetati 64 juhtumit (võrreldes 94 juhtumiga 2020. aastal); julgustab EIPd jälgima kaebuste lahendamise mehhanismi soovitusi ja tegema intensiivseid pingutusi sidusrühmadeni jõudmiseks, et pakkuda kohandatud üritusi;
55. palub EIP-l tagada, et kaebuste lahendamise mehhanism oleks juurdepääsetav, tulemuslik ja sõltumatu, et avastada ja heastada mis tahes võimalikud inimõiguste rikkumised EIPga seotud projektides;
56. on teadlik asjaolust, et peainspektsiooni uurimisosakond (IG/IN) on siseosakond, mis algatab uurimisi pettustevastases poliitikas määratletud väärkäitumise liikide suhtes, et esitada EIP grupile asjakohased faktid ja soovitused, mis on aluseks EIP otsustusprotsessile;
57. märgib, et COVID-19 pandeemiast tingitud probleemid on juba teist aastat järjest mõjutanud peainspektsiooni pädevat osakonda oma tegevuse elluviimisel, mille tulemusena laekus vähem väiteid (174 juhtumit 2021. aastal ja 183 juhtumit 2020. aastal), tehti vähem uurimismissioone (2021. aastal viis ja 2020. aastal kümme) ning esitati vähem soovitusi ja arvamusi (2021. aastal 45 ja 2020. aastal 52), kuigi lõpetatud juhtumite arv oli suurem, st 204 juhtumit 2021. aastal ja 195 juhtumit 2020. aastal;
58. märgib, et 2021. aastal vähenes järsult nende juhtumite arv, kus väited leidsid pärast uurimist kinnitust (17 kinnitatud juhtumit 67-st algatatud uurimisest 2021. aastal võrreldes 37 kinnitatud juhtumiga 91-st algatatud uurimisest 2020. aastal, mis kujutab vähenemist 41 %-lt 25 %-le);
59. väljendab heameelt EIP ja Euroopa Liidu Õiguskaitsekoostöö Ameti (EUROPOL) vahelise töökorra allkirjastamise üle 29. oktoobril 2021. aastal, mis peaks sillutama teed EIP grupi rahastamisega seotud riskide tulemuslikumale ennetamisele ja avastamisele;
60. väljendab heameelt uue süsteemi loomise üle soovituste ja arvamuste suhtes järelmeetmete võtmise ja neid käsitleva aruandluse jaoks; palub EIP IG/INil anda Euroopa Parlamendile üksikasjalikumat teavet oma uurimiste tulemuste kohta; nõuab, et EIP IG/INi aastaaruandes käsitletaks tema uuritavate juhtumite finantsmõju, minnes kaugemale juhtumiuuringute pelgast kirjeldusest, et anda väärtuslikku teavet finantshuvide kaitse hindamiseks, hõlmates ka EIP hinnangut finants-, operatsiooni- ja maineriskidele sellekohase uurimise asjakohasuse üle otsustamisel;
61. tunnustab proaktiivse eetikakontrolli üksuse jätkuvat tööd ning julgustab tõhustatud koostööd EIP tõrjutuse ja kõrvalejätmise suutlikkuse, komisjoni varajase avastamise ja kõrvalejätmise süsteemi ja muude asjaomaste osalejate (nt Euroopa Pettustevastase Ameti (OLAF) rikkumisjuhtumite haldamise süsteemi andmebaas ja riskihindamisvahend ARACHNE) vahel, et tõhustada pettuste ennetamise ja avastamise meetmeid, mis on olulised liidu finantshuvide kaitsmiseks;
62. tuletab EIP-le meelde, et selle kahetine olemus (ELi organ ja finantseerimisasutus) muudab selle vastavusse viimise ELi õigusega veelgi olulisemaks ning et asjakohast juhtimist ning asjakohaseid protsesse ja mehhanisme tuleks järjepidevalt kavandada, rakendada ja järgida kooskõlas liidu standardite ja kriteeriumidega ning need tuleks hästi integreerida nendega, mida järgivad muud liidu talitused, kellega EIP sageli suhtleb;